Il-Kunsill żied erba' persuni fil-lista ta' dawk soġġetti għal miżuri restrittivi kontra r-Repubblika Demokratika tal-Poplu tal-Korea (RDPK). Dawn il-miżuri restrittivi jikkonsistu fi projbizzjoni ta' safar u ffriżar tal-assi. L-erba' individwi kienu involuti fi prattiki finanzjarji qarrieqa li huma suspettati li jikkontribwixxu għall-programmi tar-RDPK relatati mal-armi nukleari, mal-missili ballistiċi jew ma' armi oħra tal-qerda massiva. Ir-reġim tas-sanzjonijiet tal-UE kontra r-RDPK huwa l-iktar wieħed iebes fuq kwalunkwe pajjiż. Is-sanzjonijiet ġew adottati b'reazzjoni għall-attivitajiet ta' żvilupp ta' armi nukleari u missili ballistiċi tar-RDPK, li jiksru għadd ta' riżoluzzjonijiet tal-KSNU. L-UE mhux biss tittrasponi s-sanzjonijiet imposti min-NU iżda għandha wkoll reġim awtonomu ta' sanzjonijiet tagħha fuq ir-RDPK, li jikkomplementa u jsaħħaħ is-sanzjonijiet adottati min-NU. L-elenkar addizzjonali li ġie adottat illum huwa parti minn reġim ta' sanzjonijiet awtonomi tal-UE Id-deċiżjoni ġġib l-għadd totali ta' persuni elenkati b'mod awtonomu mill-UE għal 59. Barra minn hekk, l-UE ffriżat l-assi ta' 9 entitajiet bħala parti mir-reġim ta' sanzjonijiet tagħha stess. Hija ttrasponiet ukoll ir-riżoluzzjonijiet kollha rilevanti tal-Kunsill tas-Sigurtà tan-NU, li jimponi sanzjonijiet fuq 80 persuna u 75 entitajiet attwalment elenkati min-NU. Il-ministri għall-affarijiet barranin tal-UE ddiskutew is-sitwazzjoni fil-peniżola Koreana mal-Ministru għall-Affarijiet Barranin tal-Korea t'Isfel, Kang Kyung-wha, fid-19 ta' Marzu 2018, fid-dawl tad-dikjarazzjonijiet reċenti li saru mit-tmexxija tar-RDPK u bi stennija għas-summit bejn Kim Jong-un u l-President tal-Korea t'Isfel Moon Jae-in skedat f'April u l-laqgħa li tħabbret bejn Kim Jong-un u l-President tal-Istati Uniti Donald Trump. Huma laqgħu l-isforzi tal-Korea t'Isfel biex jonqsu t-tensjonijiet fuq il-peniżola u jitjiebu r-relazzjonijiet intra-Koreani, u biex jinħolqu l-kondizzjonijiet meħtieġa għal ħidma lejn soluzzjoni diplomatika mmirata għad-denuklearizzazzjoni totali, verifikabbli u irriversibbli tal-Peniżola Koreana. L-atti legali ġew adottati bi proċedura bil-miktub. Huma jinkludu l-ismijiet u r-raġunijiet speċifiċi għall-inklużjoni fil-lista u ser jiġu ppubblikati f'Il-Ġurnal Uffiċjali tal-20 ta' April 2018. Miżuri restrittivi tal-UE kontra l-Korea ta' Fuq Relazzjonijiet UE-Repubblika Demokratika tal-Poplu tal-Korea (RDPK), skeda informattiva Kummenti mir-Rappreżentant Għoli Federica Mogherini waqt il-ħin għall-istampa flimkien mal-Ministru għall-Affarijiet Barranin tal-Korea (il-Korea t'Isfel), 19 ta' Marzu 2018